የሀገር ውስጥ ዜና
ዜና ከኢትዮጵያ ውስጥ
የፕሬዚዳንት ኦባማ ጉብኝት ኢትዮጵያ የደረሰችበትን ደረጃ የሚያሳይ ነው - አሶሼትድ ፕሬስ
አዲስ አበባ ፤ ሐምሌ 20/2007 (ዋኢማ)-ኢትዮጵያ በአሜሪካው ፕሬዚዳንት ባራክ ኦባማ መጎብኘቷ የደረሰችበትን ደረጃ የሚያሳይ ነው ሲል አሶሼትድ ፕሬስ አስነብቧል።
የመንግስት ኮሚዩኒኬሽን ጽህፈት ቤት ኃላፊ ሚኒስትር አቶ ሬድዋን ሁሴን ከአሶሼትድ ፕሬስ ጋር ባደረጉት ቃለ መጠይቅ ፥ ኢትዮጵያ ስልጣን ላይ ባለ የአሜሪካን ፕሬዚዳንት ለመጎብኘት የተመረጠችው የምትታይና ልትጎበኝ የምትችል አገር በመሆኗ ነው ብለዋል ።
ጉብኝቱም የኢትዮጵያን በራስ መተማመንና የሃገሪቱን ራዕይ የሚያጠናክር ነው ብለዋል ።
ፕሬዚዳንቱ በኢትዮጵያ በሚኖራቸው ቆይታም ከአገሪቱ ከፍተኛ የመንግስት ባለስልጣናት እና ከሌሎች አካላት ጋር ውይይት ያደርጋሉ ሲል ዘገባው አመልክቷል።(ኤፍ ቢ ሲ)
በዕቅድ ዘመኑ የተቀመጡ ግቦች በስኬት መጓዛቸውን ደኢህዴን አስታወቀ
አዲስ አበባ፤ሐምሌ 18/2007 (ዋኢማ) - በመጀመሪያው የእድገትና ትራንስፎርሜሽን ዕቅድ የተቀመጡ ዋና ዋና ግቦች በስኬት መጓዛቸው እንደቀጠሉ የደቡብ ኢትዮጵያ ህዝቦች ዴሞክራሲያዊ ንቅናቄ ማዕከላዊ ኮሚቴ አስታወቀ።
ንቅናቄው ዛሬ ለዋልታ በላከው መግለጫ እንዳመለከተው ማዕከላዊ ኮሚቴው ሰሞኑን ለሶስት ቀናት ባካሄደው ስብሰባ ያለፈውን የአምስት ዓመት አፈጻጸም በመገምገም የሁለተኛው የዕቅድ ዘመን የሚመራባቸው አቅጣጫዎች አስቀምጧል።
በዚሁም መሰረት በገጠር የአርሶና አርብቶ አደር ዓቅም ለመገንባት ምርትና ምርታማነትን ለማሳደግ በተወሰዱ እርምጃዎች በምግብ ሰብሎች ላይ እመርታዊ ዕድገት መመዝገቡን በማረጋገጡም ባሻገር ከክልሉ ዓቅም አኳያ ደግሞ ገና መሰራት ያለባቸው ስራዎች እንዳሉ አመልክቷል።
በቤተሰብ ደረጃ የምግብ ዋስትናን በማረጋገጥና በሞዴል አርሶ አደሮችና በሌሎች የሚታየውን የምርታማነት ልዩነት ለማጥበብ የቴክኖሎጂ አጠቃቀምን ማጎልበትና የግብአት ስርዓትን ማዘመን ልዩ ትኩረት ሊሰጠው እንደሚገባም አስገንዝቧል።
ማዕከላዊ ኮሚቴው በከተሞች በኢንተርፕራይዝ ልማት ፣በትምህርት ጥራት መረጋገጥ ፣በጤናና በመልካም አስተዳደር ለውጥ ፕሮግራሞች ድምር ውጤት ዕድገት የታየበት መሆኑን አስታውቋል።
በኢኮኖሚ ተጠቃሚነት ረገድ ከ1 ነጥብ 4 ሚሊየን በላይ የክልሉ ወጣቶችና ሴቶች የስራ ዕድል ማግኘታቸውን የገለጸው ንቅናቄው፤ በዚሁ ረገድ የተገኘው ልምድ ተጠናክሮ እንዲቀጥል ውሳኔ ማሰተላለፉን አመልክቷል።
በምርጫ 2007 ደኢህዴን ማሸነፉ ህዝቡ ለልማታዊና ዴሞክራሲያዊ መስመሩ ዘላቂነት ያለው ቁርጠኝነተ እንደሚያመላክት የጠቀሰው መግለጫው፤ ንቅናቄው ይበልጥ በህዝብ ዘንድ የተነሱትን ጥያቄዎች በብቃት ለመመለስ ተግቶ ይሰራል ብላል።
የመልካም አስተዳደር ችግሮች ለመቅረፍ የተደረገው ጥረት ውጤት የተመዘገበ ቢሆንም ከአገልግሎት አሰጣጥ አኳያ ህብረተሰቡን የሚያስቆጡ ተግባራት አሁንም ባለመቀረፋቸው በቀጣይ ስር ነቀል ለውጥ ለማምጣት የተጀመሩ የለውጥ ፕሮግራሞች በቁርጠኝነት ሊፈጸሙ እንደሚገባ አስምሮበታል።
በጉባኤው ማጠቃለያ ላይ በሁሉም መስኮች የተያዙ የዕቅድ ግቦች የህዝቡ ተጠቃሚነትና ተሳትፎ ወደ ላቀ ደረጃ ከማድረስ አንጻር በየደረጃው የነበረው መዋቅርና የአመራር ስርዓቱ ሊፈተሽ አንደሚገባ አቅጣጫ መስቀመጡን ማዕከላዊ ኮሚቴው አስታወቋል።
የባራክ ኦባማ ጉብኝት የአፍሪካና አሜሪካ ግንኙነትን ወደ ላቀ ምዕራፍ ያሸጋግራል
አዲስ አበባ፤ ሐምሌ 18/2007(ዋኢማ) -ፕሬዚዳንት ባራክ ሁሴን ኦባማ የሚያደርጉት የስራ ጉብኝት የአፍሪካና አሜሪካ ግንኙነትን ወደ ላቀ ምዕራፍ እንደሚያሸጋግር የአፍሪካ ህብረት ገለጸ።
የንግድና የኢንቨስትመንት ትስስሩን በማሳደግ ረገድም የጎላ ሚና ይኖረዋል።
የፕሬዚዳንቱን ጉብኝት አስመልክተው መግለጫ የሰጡት የአፍሪካ ህብረት ኮሚሽን ምክትል ሊቀመንበር ኢራስተስ ምዌንቻ እንዳሉት ፕሬዚዳንት ኦባማ ከአፍሪካ ህብረት ኮሚሽን ሊቀመንበር ጋር የሚያደርጉት ውይይት ትብብሩን በማሳደግ ረገድ የጎላ ሚና ይኖረዋል።
አፍሪካና አሜሪካ ያላቸው ትብብር እያደገ መምጣቱን ገልጸው ሁለቱ የስራ ኃላፊዎች በአየር ንብረት ለውጥ፣ በሰላምና ፀጥታ ጉዳዮች ከመምከር ባሻገር በስራ እድል ፈጠራና ንግድ ልውውጥ ዙሪያ ይመክራሉ።
"የአፍሪካና አሜሪካ የንግድ ልውውጥ ያሽቆለቆለበት ምክንያት ምንድን ነው? ፕሬዚዳንቱ እንደ ቀድሞዎቹ የአሜሪካ ፕሬዚዳንቶች ለአፍሪካ ኢኒሽዬቲቭ ያዘጋጁ ይሆን? የፕሬዚዳንቱ ጉብኝት የአፍሪካና ኢትዮጵያን ገጽታ በመገንባት ረገድ የሚኖረው ሚናና የህብረቱን ስሜት እንዴት ያብራሩታል?" በሚል ከጋዜጠኞች ለቀረቡላቸው ጥያቄዎች ማብራሪያ ሰጥተዋል።
በአፍሪካና አሜሪካ መካከል ያለው የንግድ ልውውጥ 100 ቢሊዮን ዶላር ይደርስ እንደነበር ጠቅሰው በአሁኑ ወቅት ግን ወደ 65 ቢሊዮን ዶላር ወርዷል ብለዋል።
ይህም የሆነው አፍሪካ የጨርቃ ጨርቅ ምርቶችን ለአሜሪካ በማቅረብ ላይ ተወስና በመቆየቷ በዓለም አቀፍ ደረጃ በዘርፉ የታየው ለውጥና ውድድር አህጉሪቷ ገበያውን አሸንፋ ለማለፍ አዳጋች ሆኖባታል።
እናም ያጣችውን የገበያ ተወዳዳሪነት ለመመለስ የአሜሪካ ባለስልጣናትና የግል ዘርፉ ድጋፍ እንዲያደርጉ ያግዛል።
አፍሪካ ምርቶቿን ከቀረጥና ታክስ ነፃ ወደ አሜሪካ የምታስገባበትን ዕድል በስፋት መጠቀም የምትችልበትን ስርዓት በማጎልበት አህጉሪቷ ከፍተኛ የሆነ የወጪ ምርቷን የምታቀርብበትን እድል ያጎለብታል ነው ያሉት።
ፕሬዚዳንት ኦባማ የአህጉሪቷን ትክክለኛ ገጽታ ማወቃቸው ለኢንቨስትመንት ተመራጭ መሆኗን ለዓለም የንግድ ማህበረሰብ በማሳወቅ ረገድ ጉልህ ሚና ይጫወታሉ ብለዋል።
አገሪቱ በአፍሪካ የተለያዩ ፕሮግራሞችን ከመተግበር ባሻገር በኢንቨስትመንት ረገድም የማይናቅ ሚና እየተጫወተች እንደሆነ አብራርተዋል።
ሚስተር ምዌንቻ እንዳሉት ሽብርተኝነትን በጋራ ለመከላከል ከሚቀመጠው አቅጣጫ ባሻገር የፕሬዚዳንቱ ጉብኝት የአፍሪካና ኢትዮጵያን ገጽታ በመቀየር ረገድ የማይናቅ ሚና ይኖረዋል።
አህጉሪቷ በሰው ኃይል ግንባታ ዘርፍ የጀመረችውን ጥረትም ያጠናክራል ብለዋል።
ፕሬዚዳንት ባራክ ሁሴን ኦባማ በኢትዮጵያ በሚያደርጉት የስራ ጉብኝት ከአገሪቱና ከአፍሪካ ህብረት ከፍተኛ ባለሥልጣናት በተጨማሪ የተለያዩ አካላትን ያነጋግራሉ ተብሎ ይጠበቃል።
በደቡብ ክልል ከ200 ሚሊየን በላይ የቡና ችግኞች ተተከሉ
አዲስ አበባ፣ ሐምሌ 17/2007 (ዋኢማ) - በአርሶ አደሩን ከ200 ሚሊየን በላይ ችግኞች መተከላቸው የደቡብ ክልል ግብርና ቢሮ አስታወቀ።
የቢሮው ምክትል ሃላፊ አቶ መስፍን ቀረ እንደገለጹት በክልሉ ቡና አብቃይ ወረዳዎች ዘንድሮ 343 ሚሊየን የቡና ችግኞች ለመትከል ታቅዶ እስካሁን የ215 ሚሊየን ችግኞች ተከላ ተፈጽሟል።
ይህም በአርሶ አደሩ በ134 ሺ ሄክታር መሬት ላይ በአንድ ለአምስት አደረጃጀትና በልማት ቡድኖች በኩል መተከሉን አስታውቀዋል።
የቡና ችግኝ ተከላው ሚያዝያ ወር ላይ የተጀመረው እስከ ያዝነው ሐምሌ ወር መጨረሻ ድረስ ለማጠናቀቅ ርብረቦሽ እየተደረገ መሆኑን ምክትል ቢሮ ሃላፊው ጠቁመዋል።
በአንዳንድ አከባቢዎች በሚታየው የዝናብ እጥረት ለመከላከልም አርሶ አደሩ በእርጥበት ማቆያ ዘዴ ለማጎልበት የተለያዩ የክትርና የእርከን ስራዎች እያከናወነ መሆኑን አመልክተዋል።
በክልሉ የአርሶ አደሩ ምርትና ምርታማነት አንዲጨምር እየተደረገ ባለው ጥረት በአማካይ ከአንድ ሄክታር መሬት 12 ኩንታል ቡና እየተገኘ መሆኑን አቶ መስፍን ገልጸዋል።
በክልሉ በሞዴል አርሶ አደሮች በሄክታር 20 ኩንታል በሌሎች ደግሞ 5እና 6 ኩንታል ቡና ምርት ውጤት ለማጥበብ ጥረት እየተደረገ መሆኑን አስረድተዋል።
በክልሉ ባሉት 1 ነጥብ 2 ሚሊየን የቡና አምራች አርሶ አደሮች እንዳሉና በ2002 ዓመተ ምህረት 383 ሺ 932 ሄክታር የነበረው የቡና ሽፋን አሁን ከ858 ሺ 900 ሄክታር በላይ ከፍ ማለቱን አስታውሰዋል።
በደቡብ ክልል አርሶ አደሩን ጨምሮ በቀጥታም ሆነ በተዘዋዋሪ በቡና ምርት ከ3 ሚሊየን በላይ ህዝብ ኑሮውን የሚመራ እንዳለ ይታወቃል።
ባለሥልጣኑ በሁለተኛው ዕትዕ ዘመን 559 ቢሊዮን ብር ገቢ ለመሰብሰብ ማቀዱን አስታወቀ
አዲስ አበባ፤ ሐምሌ 18/2007(ዋኢማ) - የገቢዎችና ጉምሩክ ባለሥልጣን በሁለተኛው የዕድገትና የትራንስፎርሜሽን ዘመን ከተለያዩ የአገር ውስጥ የግብርና የወጭ ንግድ ከሚጣል ቀረጥና ግብር በአጠቃላይ 559 ቢሊዮን ብር ገቢ ለማግኘት ማቀዱን አስታወቀ ።
በባለሥልጣኑ የትምህርትና ኮሚኒኬሽን ምክትል ዳይሬክተር አቶ ፋሲካ በላይ ለዋልታ እንደገለጹት በሚቀጥሉት አምስት ዓመታት ተግባራዊ በሚደረገው የዕድገትና ትራንስፎርሜሽን ዕቅድ 559 ቢሊዮን ብር ገቢ ለመሰብሰብ ከወዲሁ አቅዶ እየሠራ ይገኛል።
ባለሥልጣኑ የተለያዩ ቴክኖሎጂዎችን በመጠቀም ሁሉንም አገልግሎቶች በአንድ መስኮት የመሥጠት አሠራርን በሁለተኛው የዕድገትና ትራንስፎርሜሽን የዕቅድ ዘመን ተግባራዊ ለማድረግ ብርቱ ጥረት እንደሚደረግ አቶ ፋሲካ አስረድተዋል ።
በመጀመሪያው የዕድገትና ትራንስፎርሜሽን ዕቅድ ዘመን በአጠቃላይ ባለሥልጣኑ ከተለያዩ ገቢዎችና ቀረጥ እንዲሁም የሎተሪ ሽያጭ 434 ነጥብ68 ቢሊዮን ብር ገቢ መሰብሰቡን የገለጹት አቶ ፋሲካ ባለሥልጣኑ የህብረሰተቡን ደረሰኝ የመጠቀም ባህል በማጎልበትና ህገ ወጥ ንግድን ይበልጥ በመከላከል በሁለተኛው የዕድገትና ትራንስፎርሜሽን ዕቅድ ያስቀመጠውን ገቢ ያሳካል ተብሎ ይጠበቃል ብለዋል ።
የግብር ትመና ሥርዓቱን ሙሉ ለሙሉ ከሰው ንክኪ ነጻ ለማድረግ በቀጥታ በኢንተርኔት አማካኝነት ግብርን የሚተምን ሶፍትዌርን ሥራ ላይ ማዋሉን ያብራሩት አቶ ፋስካ በሁለተኛው የዕቅድ ዘመን አገልግሎቱን በመላ አገሪቱ ለማሰፋፋት ጥረት ይደረጋል ብለዋል ።
የግብር ከፋዩ ደንበኛ ግብር የሚከፍልበትን ፋይል ያለበት ሥፍራ ሆኖ ለባለሥልጣኑ በመላክ ግብሩን የሚያውቁበት አሠራር መመቻቸቱን የሚገልጹት አቶ ፋሲካ በተጨማሪ ግብር ከፋዩ በባንክ አማካኝነት የግብር ክፍያ የሚፈጽምበት አገልግሎት በሚቀጥለው ሳምንት ይጀመራል ብለዋል ።
ባለሥልጣኑ በተመረጡ የተለያዩ የኢኮኖሚ አንቀሳቃሽ ዘርፎች ፈጣን አገልግሎት ከመሥጠቱም ባሻገር ከቀረጥ ነጻ እንዲገቡ በማድረግ የአገሪቱን ኢንቨስትመንት ለማሳደግ የበኩሉን ሚና እየተጫወተ መሆኑን የጠቆሙት አቶ ፋሲካ በዘንድሮ የበጀት ዓመት ከ50 ቢሊዮን ብር በላይ የሚገመቱ እቃዎች ከቀረጥ ነጻ መግባታቸውን ተናግረዋል።
በተጠናቀቀው የበጀት ዓመት 128ነጥብ 8 ቢሊዮን ብር የተሰበሰበ ሲሆን 63 በመቶ የሚሆነው ከአገር ውስጥ የግብር ገቢ 47 በመቶ የሚሆነው ከጉምሩክ ቀረጥ የተገኘ መሆኑን ዋልታ ኢንፎርሜሽን ማዕከል ዘግቧል ።